Saturday, 1 June 2013
MULIH
08:37 CERPEN BALI No comments
Cek…cek…cek…
Ping telu suba cekceké mamunyi di tembok umahné Pan Kerti, nanging Pan Kerti masi enu ngantiang pianakne ané kuliah di Buléléng lakar mewali mulih. Uli dugas satondén majalan ke Buléléng, ia mejanji lakar mulih bin duang minggu.
Nepék jani suba duang minggu pianakne magedi ke Buléléng. Ento ngaénang liang kenehné buka jani. Uling neruput Pan Kerti suba metaki-taki ngaénang pianakne darang nasi, apang nyanan lamun suba neked di jumah ada daranga nasi, sawiréh kapah-kapah pianakne mulih. Sambilanga ngingetang muan pianakne, Pan Kerti seleg melutin bawang anggona ngaé jukut pésan marus.
Sedek iteh megarapan, saget teka kurenane Pan Kerti ané madan Mén suweca sambilanga musungang bokne ané enu megambahan.
“Bli adi tumbén semengan beli suba sibuk ngaé dedaran? Lakar ada apa nénénan?”, keto Mén Suwéca metakon tekén kurenane.
“Adi nyai tusing inget, pianaké jani lakar mulih”
“Ah masak jani ya lakar mulih bli?”
“Buin tandruh dadi nyai, beli kén ngorahang ané lamen benehne”
“Nah bli yang percaya dogén ngajak beli, sakéwala eda ja bes kanti semangat kéné, ni tawang beli jam kuda? Ni nu jam telu bli, pulesang ja malu déwéké mani pang segeran megarapan tur beli tusing gelem cara dugas rainané gara-gara megadang!”
“Nah tusing, beli tusing ja lakar gelem ulian bangun neruput buka jani! Bayun beeline nu seger diapin bangun kalijani”
“Pengkung sajan beli orahin! Deh mai aba yang ja nulungin ngaénang basa apang énggal pragat!”
Jarum péndék jamé nujuang di angka kutusé, Pan Kerti ngajak Mén Suwéca enu masi ngaé darang nasi. Baan legane lakar kecunduk ngajak pianak ané ngoyong di Buléléng, kanti engsap tekén ubuhan. Kucitne paguék uyut nagih ngamah, sampine masi mapincer tusing alihanga padang.
Kanti pragat gegaéne, mara kucit ajak sampine baanga ngamah. Pan Kerti ngeramban padang di tegalé, Mén Suwéca nuruin kucitne. Suud maang kucit ngamah, Mén Suwéca nulungin Pan Kerti ngalih padang.
Ceritayang jani suba tengai, Pan Kerti magegésonan mulihne. Mén Suwéca ané enu nastas mamahan sampi kekalahin. Pan Kerti suba tusing sabar lakar matemu ngajak pianakne ané paling keliha totonan.
Suba teked jumahne, Pan Kerti kauk-kauk ngaukin pianakne
”Tu……..Tu……….Tu……Tu! dija Putu eni?”
Nanging tusing ada anak ané mesaut di jumahne. Tuah siapne doén ané ngeruduk nagih ngamah sawiréh suba tengai.
“Béh adi kanti kalijani I Putu ondén masi teka, ah cobakin tingalin HP-né malu nyén nawang ya ada SMS”
Ngénggalang Pan Kerti ngumbahin batisne, laut ke kamarne nyemak HP. Nanging pianakne ento tusing ada nge-SMS. Pan Kerti terus ningalin HP-ne, tur celupanga ke kantong celanane. Ia ngarep-ngarepang pesan apang pianaknne nyak nge-SMS ngorahang enu di jalan lakar mulih. Sakéwala suba kanti atengan jam ngantiang SMS pianakne, tusing masi ada teka.
Bin kesepane sagetan ada sepéda motor munyi magerengan maakin umahne. Pan Kerti nebak pasti ento pianakne ané teka. Mara jagjagina, tau-taune anak lakar melali ané ngeliwat. Pocol masi dadine ia nyagjagin.
Uli joh kelap-kelap Mén Suwéca nyuun saang, misi nadtad manas kuning duang bungkul. Mejalan sayan paak ke umahne. Suud ngejang saang memunyi ia tekén kurenane.
“Bli eni maan manas tunyén pas nuduk saang di tegalé. Daar neh bli. Pedalem liu tampakne posposa tekén pisagané. Jeg sing metari ngalih apa-apa, mara buin raga mendep beber sajanga kén pisagané”
“Nah pejang ditu nyanan bang pianaké I Putu naar, beli suba med naar manas”
“Men kéto yang ker naar abesik nah!”
“Aruuh, jang ditu pedalem nyanan I Putu teka, apang ada apa kinyukanga”
“Kaden tuni suba gaénang darang nasi ané jaan”
“Nyai lebian munyi, depang ditu pejang bang pianaké nyanan!”
“Men beli tunyén magegésonan mulih, kén ya pianaké?”
“Mirib nu di jalan”
Pan Kerti nyaruang ngideng-ngindeng apang tusing sesek, sakéwala ia suba edot gati ketemu ngajak pianakne. Uli di paon Mén Suwéca ngaukin Pan Kerti ngajakin medaar, nanging Pan Kerti tusing mesaut. Jagjagina lantas kurenané kén Mén Suwéca. Kanti ngelemes Mén Suwéca ngorahin kurenane medaar.
“Éh bli! Suba tengai medaar malu nyanan kumat sakit mag beline gedé gaéné. Nyanan buin itungang pianaké!”
“Nah medaar suba maluan, beli ondén Makita medaar”
Nyasan sanja langité nyasan ngulemang. Sawetara jam telu, HP-ne Pan Kerti mamunyi ngering. Lega pesan kenehne né jani ada télpun. Mara tingalina ento télpun uli pianakne. Angkata lantas télpuné ento. Uli télpuné ento pianakne jani ngorahang kasujatiane, lakar mulih apa tusing. Sagetan uli kaja kauh ujané bales makuwug, ketimpalin munyin klepég gedé.
Olih: I Putu Supartika
Subscribe to: Post Comments (Atom)
eng_Latn jav_Latn ban_Latn ace_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn umb_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn dik_Latn sun_Latn ban_Latn ban_Latn ceb_Latn ban_Latn ban_Latn eng_Latn